Mi az a digitális személyazonosság?
A digitális személyazonosság a személyek elektronikus azonosítására szolgál. Egy csak a felhasználónál meglévő titkos kulcsból („személyes kulcs”), valamint egy szabadon közzétett kulcsból („nyilvános kulcs”) áll. A titkos kulcs használatával aláírhat elektronikus dokumentumokat, és ezek aláírásának hitelességét bárki ellenőrizheti a nyilvános kulcs használatával. A titkos kulcs hasonlóképpen használható a mások által nyilvános kulccsal létrehozott („titkosított”) anyagok értelmezéséhez („megfejtéséhez”).

Mi az a digitális tanúsítvány?
A digitális tanúsítvány egy olyan elektronikus dokumentum, ami a digitális személyazonosságát társítja egyéb információkkal, például a nevével, e-mail-címével vagy vállalkozásával. Egy tanúsítvány egyrészt áll a digitális személyazonossága nyilvános részéből, a tanúsítványt aláíró szervezet („Tanúsítványkiadó központ” vagy CA) személyazonosságából, valamint a személyazonosságához társítani kívánt bármely egyéb adatokból. Egy tanúsítvány általában csak adott célokra használható. Ilyen célok lehetnek például a digitális aláírások, a titkosítás, adott webes szerverek használata stb. Ezek a célok szerepelnek a tanúsítvány „kulcshasználati” korlátozásai között. Az adott tanúsítványt más célokra nem lehet felhasználni. Lehetséges egy személyazonosságot (és egy tanúsítványt) több célra is használni, azonban nem szokás létrehozni egyetlen, minden lehetséges célra használható tanúsítványt. Ha egy tanúsítványt több célra is lehet használni, az csökkenti a biztonságot. Egy tanúsítvány csak korlátozott ideig érvényes. A megadott idő leteltével érvénytelenné válik, és le kell cserélni egy újabb verzióra. A Tanúsítványkiadó központ érvénytelenítheti („visszavonhatja”) a tanúsítványokat a lejáratuk előtt is. A tanúsítványok érvényessége elektronikusan ellenőrizhető, mégpedig a „nyilvános kulcs infrastruktúra” (más néven PKI) használatával.

Hogyan szerezhetek be egy tanúsítványt?
Érvényes tanúsítvány beszerzéséhez hozzon létre egy tanúsítványigénylést, és küldje el azt egy Tanúsítványkiadó központnak. Ha a központ elfogadja az igénylést, létrehoz egy tanúsítványt, és azt eljuttatja Önnek. Ez többféleképpen is elvégezhető. Használhatja a Tanúsítványasszisztenst vagy egy fizetős tanúsítványkiadó központ webhelyét a tanúsítvánnyal kapcsolatos kérelem létrehozásához. Beszerezhet és birtokolhat egyszerre több tanúsítványt is, amelyek származhatnak több különböző CA-tól, és amelyek mindegyike más célra érvényes, illetve más irányelveknek felel meg. Például létrehozhat egy tanúsítványt e-mailek aláírásához és egy másikat, amellyel azonosítani tudja magát az Üzenetek alkalmazásban.

Hol tárolódnak a tanúsítványok?
A digitális személyazonosságok, beleértve a tanúsítványokat is, a kulcskarikán vannak tárolva. Itt az összes program, például a Mail és a Safari hozzáfér a tanúsítványokhoz. Hasonlóképpen a mások (e-mail partnerek, webhelyek stb.) tulajdonát képező tanúsítványokat is a kulcskarikán tárolja a számítógép a beszerzésük után. A tanúsítványok megtekintéséhez és kezeléséhez a Kulcskarika-elérés (Alkalmazások > Segédprogramok) segédprogramot használhatja. A tanúsítványok szabadon áthelyezhetők és másolhatók, mivel nem tartalmaznak olyan személyes vagy titkos információkat, amelyeket védeni kell. Egy tanúsítványból nyugodtan tárolhat egyszerre több másolatot is. Amennyiben egy tanúsítványt el kell küldenie valaki másnak, akkor a Kulcskarika-elérés segédprogrammal exportálhatja azt, és biztonságosan továbbíthatja e-mailben vagy egyéb módon. Hasonlóképpen, a másoktól kapott tanúsítványokat felfűzheti a kulcskarikára, ha a tanúsítványt behúzza a Kulcskarika-elérés segédprogramba, vagy a Kulcskarika-elérés segédprogram Fájl > Elemek importálása…  menüpontját használva importálja azt.

Mi az a Tanúsítványkiadó központ?
A Tanúsítványkiadó központ (CA) egy digitális személyazonosság, ami aláírja a tanúsítványokat, és ezzel érvényes elektronikus dokumentumokká teszi azokat. Mivel a CA-k maguk is digitális személyazonosságok, ezek is hitelesíthetők más CA-k által. Az ilyen kölcsönös hitelesítésekkel keletkezik a „tanúsítványlánc”. Annak érdekében, hogy a tanúsítvány érvényes legyen, az azt aláíró CA-nak is érvényesnek kell lennie és így tovább. Ezt az érvényességi láncolatot a rendszerszoftver automatikusan ellenőrzi a tanúsítványok értékelése során.

Miért kell értékelni a tanúsítványokat?
A Tanúsítványasszisztens használatával értékelheti a tanúsítványok érvényességét, és megállapíthatja, hogy azok eredetiek-e. A biztonságos szoftverek, például a Safari és a Mail a használatuk előtt értékelik a tanúsítványokat. Ha például arra használja a Safari böngészőt, hogy vásároljon valamit az interneten, a Safari értékeli az adott webhely tanúsítványát, és jelzi, hogy az érvényes-e. A Tanúsítványasszisztens részletesebben megjeleníti a tanúsítványok adatait, és jobb felügyeletet biztosít a tanúsítványok használata felett.